ทองคำปิดร่วง 19ดอลล์
สัญญาทองคำตลาดนิวยอร์กปิดร่วงลง  19ดอลล์ หลังสหรัฐเผยข้อมูลแรงงานที่สดใส
4 ก.พ. 2555

สัญญาทองคำตลาดนิวยอร์กปิดร่วงลง  19ดอลล์ หลังสหรัฐเผยข้อมูลแรงงานที่สดใส
สัญญาทองคำที่ตลาด COMEX (Commodity Exchange) ส่งมอบเดือนเม.ย.ปรับตัวลดลง 19 ดอลลาร์ หรือ 1.1% ปิดที่ 1,740.3 ดอลลาร์/ออนซ์ และสัญญาโลหะเงินส่งมอบเดือนมี.ค.ร่วง 42.6 เซนต์ หรือ 1.2% ปิดที่ 33.749 ดอลลาร์/ออนซ์ 
กระทรวงแรงงานสหรัฐเปิดเผยว่า ตัวเลขจ้างงานนอกภาคการเกษตรประจำเดือนม.ค.พุ่งขึ้นแตะระดับสูงสุดในรอบ 9 เดือนที่ 243,000 ตำแหน่ง ซึ่งมากกว่าที่นักวิเคราะห์ส่วนใหญ่คาดการณ์ว่าจะเพิ่มขึ้นราว 150,000 ตำแหน่ง และมากกว่าระดับ 203,000 ตำแหน่งในเดือนธ.ค.
ด้านอัตราว่างงานปรับตัวลดลงเป็นเดือนที่ 5 สู่ระดับต่ำสุดในรอบเกือบ 3 ปีที่ 8.3% จากระดับ 8.5% ของเดือนธ.ค. ซึ่งสวนทางกับที่นักวิเคราะห์ส่วนใหญ่คาดว่าจะทรงตัว ซึ่งข้อมูลแรงงานทั้งสองตัวที่ออกมาดีกว่าที่มีการคาดการณ์กันไว้นั้นได้ช่วยสนับสนุนมุมมองที่เป็นบวกว่า การฟื้นตัวของเศรษฐกิจสหรัฐอาจจจะเริ่มมีเสถียรภาพ
ราคาทองคำได้ปรับตัวสูงขึ้นในระยะนี้ เนื่องจากมีกระแสคาดการณ์ว่า ธนาคารกลางสหรัฐ (เฟด) อาจอัดฉีดสภาพคล่องเพิ่มเติมเพื่อพยุงเศรษฐกิจ หลังจากที่ในการประชุมครั้งล่าสุดนั้น เฟดระบุว่าจะยังคงรักษาอัตราดอกเบี้ยให้อยู่ในระดับต่ำเป็นพิเศษต่อไปอย่างน้อยจนถึงปี 2557
อย่างไรก็ตาม นักวิเคราะห์มองว่า มีโอกาสน้อยลงที่เฟดจะใช้นโยบายการเงินแบบผ่อนคลายเพื่อกระตุ้นเศรษฐกิจอีกระลอก หลังจากที่ข้อมูลเศรษฐกิจหลายตัว ซึ่งรวมถึงตัวเลขจ้างงานและอัตราว่างงานล่าสุด ตลอดจนผลผลิตภาคอุตสาหกรรมที่เพิ่งมีการเปิดเผยเมื่อวันพฤหัสบดี ได้ส่งสัญญาณว่า เศรษฐกิจสหรัฐกำลังปรับตัวดีขึ้น 
ถึงกระนั้น ทองคำก็ยังได้รับแรงหนุนอยู่บ้าง หลังจากเบน เบอร์นันเก้ ประธานธนาคารกลางสหรัฐ แถลงต่อคณะกรรมาธิการด้านงบประมาณของสภาผู้แทนราษฎรสหรัฐเมื่อวันพฤหัสบดีว่า แนวโน้มของเศรษฐกิจสหรัฐยังไม่มั่นคง และการฟื้นตัวยังเป็นไปอย่างเชื่องช้า รวมทั้งแสดงความวิตกว่า ความเปราะบางในสหภาพยุโรปอาจส่งผลกระทบมาถึงเศรษฐกิจสหรัฐ